钦定古今图书集成/明伦汇编/氏族典/第394卷 > 李丑父
## 钦定古今图书集成/明伦汇编/氏族典/第394卷 > 李丑父

按《万姓统谱》：丑父字良翁，先名纲，字汝砺，德昭从曾
孙。父宗之，通判邵武军，以文名，诸史百家，口答疑问，
人以书厨目之。丑父幼颖悟，读书迎目而解，出语辄
惊人。刘克庄、王迈、方大琮见，大奇之。端平二年擢第，
调邵武司户参军，历浙西节制司准遣。郑清之当国，
除刑工架阁，充省试检点官，迁太学正、沂王府教授。
以台谏疏荐，添差淮浙发运司干官。贾似道时制置
两淮，荐之，添差通判福州。除太学博士，迁诸王宫教
授。丁大全当轴，丑父忤其意，遂罢予祠。复迁著作郎，
权礼部郎中。丑父笃实清修，温良和易，胸次洒然，与
人无新故，一语必用情。所得禄赐仅自给，而铢积其
馀为“义廪与弟侄。”其诗文温润清新，有《集》藏于家。